CELEX: 52020PC0309
Language: et
Date: 2020-07-13
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse Euroopa Parlamendi ja nõukogu määrust (EL) nr 514/2014 seoses kulukohustustest vabastamise menetlusega

EUROOPA KOMISJON
            Brüssel,13.7.2020
            COM(2020) 309 final
            2020/0140(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse Euroopa Parlamendi ja nõukogu määrust (EL) nr 514/2014 seoses kulukohustustest vabastamise menetlusega
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  COVID-19 puhangu otsene ja kaudne mõju suureneb jätkuvalt kõigis liikmesriikides. Praegune olukord on enneolematu ja liikmesriike on vaja fondide rakendamisel toetada. Seepärast tuleks tagada reegli N+2 täielik kasutamine, et liikmesriikidel oleks piisavalt aega oma eraldisi rakendada ja komisjonile kulusid deklareerida.
               
               
                  Selleks et kulukohustustest vabastamise reeglis N+2 võetaks arvesse liikmesriikide esitatud maksetaotlust, mis hõlmab kogu N+2 aastat, tuleks kulukohustustest vabastamise tähtaeg viia vastavusse raamatupidamisarvestuse esitamise tähtajaga.
               
               
                  Lisaks tehakse selleks, et tagada kulukohustustest vabastamise puhul järgitava lähenemisviisi järjepidevus ja võimaldada liikmesriikidele reegliga N+2 kooskõlas olevat rakendamisperioodi, ettepanek viia riiklikele programmidele 2018. ja 2019. aastal ette nähtud täiendavate eraldiste kulukohustustest vabastamine kooskõlla riiklike programmide põhieraldiste suhtes kohaldatavate reeglitega.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Ettepanek on kooskõlas Varjupaiga-, Rände- ja Integratsioonifondi ning Sisejulgeolekufondi jaoks kehtestatud üldise õigusraamistikuga ning piirdub määruse (EL) nr 514/2014 sihipärase muutmisega.
               
            
            
               •Kooskõla muude liidu tegevuspõhimõtetega
            
            
               
                  Ettepanekus piirdutakse määruse (EL) nr 514/2014 sihipärase muutmisega ning säilitatakse kooskõla liidu muude tegevuspõhimõtetega.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Ettepanek põhineb Euroopa Liidu toimimise lepingu artikli 78 lõikel 2, artikli 79 lõigetel 2 ja 4, artikli 82 lõikel 1, artiklil 84 ja artikli 87 lõikel 2.
            
            
               Sellega ühtlustatakse maksetaotluste esitamise ja kulukohustustest vabastamise tähtajad ning kohandatakse selliste 2018. ja 2019. aasta täiendavate eraldiste kulukohustuste võtmise kuupäeva, mis on ette nähtud Varjupaiga-, Rände- ja Integratsioonifondi ning Sisejulgeolekufondiga hõlmatud valdkondade ettenägematute vajaduste katmiseks.
            
            
               •Subsidiaarsus
            
            
               
                  Käesoleva ettepaneku eesmärk on kasutada fonde maksimaalselt selleks, et reageerida COVID-19 puhangust tingitud enneolematu rahvatervise kriisi otsesele ja kaudsele mõjule. 
               
            
            
               •Proportsionaalsus
            
            
               
                  Ettepanek on piiratud ja sihipärane muudatus, mis ei lähe kaugemale sellest, mis on vajalik selleks, et liikmesriigid saaksid eraldisi kasutada täiel määral sellistele ulatuslikele rahvatervisekriisidele reageerimiseks, millel võib olla kahjulik mõju fondidega hõlmatud valdkondadele.
               
            
            
               •Vahendi valik
            
         
         
            
               Sellise enneolematu olukorra lahendamiseks vajalike muudatuste tegemiseks on sobiv vahend määrus. 
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               • Praegu kehtivate õigusaktide järelhindamine või toimivuse kontroll
            
            
               Ei kohaldata
            
            
               •Konsulteerimine sidusrühmadega
            
            
               Väliste sidusrühmadega ei konsulteeritud. Ettepanekus võetakse siiski arvesse liikmesriikide ametiasutustelt saadud küsimusi, milles palutakse selgitusi ja nõuandeid kriisile reageerimise meetmete rakendamise kohta.
            
            
               • Eksperdiarvamuste kogumine ja kasutamine
            
            
               
                  Ei kohaldata
               
            
            
               • Mõjuhinnang
            
            
               
                  Mõjuhinnang koostati määruse (EL) nr 514/2014 muutmise ettepanekute ettevalmistamiseks. Käesolevad piiratud ja sihipärased muudatused ei vaja eraldi mõjuhinnangut.
               
            
            
               • Õigusnormide toimivus ja lihtsustamine
            
            
               
                  Ei kohaldata
               
            
            
               • Põhiõigused
            
            
               
                  Ei kohaldata
               
            
            
               4.MÕJU EELARVELE
            
            
               Kavandatud muudatused ei too kaasa muutusi mitmeaastase finantsraamistiku kulukohustuste ja maksete iga-aastastes ülemmäärades.
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               Meetme rakendamise üle tehakse järelevalvet määrusega (EL) nr 514/2014 ette nähtud üldiste kulukohustustest vabastamist käsitlevate mehhanismide raames.
            
            
               •Ettepaneku sätete üksikasjalik selgitus
            
         
         
            
               Tehakse ettepanek muuta määrust (EL) nr 514/2014, et tagada, et kõiki aastat N+2 hõlmavaid maksetaotlusi, mille liikmesriik on esitanud määruse (EL) nr 514/2014 artiklis 44 sätestatud tähtaegade jooksul, võetakse kulukohustustest vabastamise arvutamisel arvesse. Lisaks tehakse ettepanek muuta määrust (EL) nr 514/2014, et tagada 2018. ja 2019. aastal riiklikele programmidele ette nähtud täiendavatele eraldistele vastavate summade rakendusperioodi kooskõla esialgse eraldise rakendusperioodiga. Mõlemad muudatused tagavad kooskõla sätete vahel ja ei piira kulukohustustest vabastamise reegli N+2 kohaldamist. 
            
            
               2020/0140 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse Euroopa Parlamendi ja nõukogu määrust (EL) nr 514/2014 seoses kulukohustustest vabastamise menetlusega
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 78 lõiget 2, artikli 79 lõikeid 2 ja 4, artikli 82 lõiget 1, artiklit 84 ja artikli 87 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust,
                  1
               
            
            
               võttes arvesse Regioonide Komitee arvamust,
                  2
                
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)COVID‐19 pandeemia tagajärgedel on olnud liikmesriikidele enneolematu mõju. Need on mõjutanud liikmesriikides rännet, julgeolekut ja piirihaldust, mis omakorda süvendab liikmesriikide tõsist likviidsuspuudujääki, kuna paljudes sektorites on vaja avaliku sektori investeeringuid järsult ja märkimisväärselt suurendada. See on tekitanud erandliku olukorra, mille lahendamiseks on vaja võtta erimeetmeid.
            
            
               (2)Liikmesriikidele tuleb sellele enneolematule kriisile reageerimisel võimaldada täiendavat paindlikkust, laiendades võimalust kasutada täielikult ära olemasolevat rakendusperioodi kuni programmide lõpetamiseni ehk 31. detsembrini 2023. Selleks tuleks kulukohustustest vabastamise ja aastabilansimakse maksetaotluste esitamise tähtajad ühtlustada. Aastabilansimakse maksetaotluste esitamise tähtajaks on kehtestatud 15. veebruar, samal ajal kui kulukohustustest vabastamiseks algselt kavandatud tähtaeg oli eelneva aasta 31. detsember. Kui mõlemad tähtajad oleksid 15. veebruaril, võetaks kulukohustustest vabastamisel arvesse liikmesriigi poolt 15. veebruaril esitatud aastabilansimakse maksetaotlust.
            
            
               (3)Selleks et liikmesriigid saaksid täielikult ära kasutada 2018. ja 2019. aasta täiendavaid eraldisi, tuleks eelarvelise kulukohustuse võtmise aastat kohandada. Kõnealused täiendavad eraldised lisati Euroopa Liidu üldeelarvesse 2018. ja 2019. eelarveaasta
                  3
                kohta ning seejärel eraldati need riiklikele programmidele kooskõlas määruse (EL) nr 514/2014 artikliga 14.
            
            
               (4)Selleks et tagada liikmesriikide jaoks õiguskindlus käesoleva määrusega sätestatud kulukohustustest vabastamise tähtaja suhtes, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
            
            
               (5)Määrust (EL) nr 514/2014 tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               
         
         
            
               Määruse (EL) nr 514/2014 artikli 50 lõige 1 asendatakse järgmisega:
            
            
               „1. Riiklike programmide suhtes kohaldatakse kulukohustustest vabastamise menetlust, mille lähtealuseks on see, et vabastatakse kulukohustusega seotud summad, mille eest ei ole tehtud artiklis 35 osutatud esialgset ja iga-aastast eelmakset ja maksetaotlust artikli 44 lõikes 1 osutatud tähtajaks eelarvelise kulukohustuste võtmise teisele aastale järgneval aastal. Kulukohustustest vabastamise jaoks arvutab komisjon asjaomase summa, liites kõigile perioodi 2015–2020 eelarvelistele kulukohustustele ühe kuuendiku iga-aastastest eelarvelistest kulukohustustest, mis on seotud 2014. aasta kogutoetusega.
            
            
               Riiklikele programmidele 2018. aastaks ette nähtud täiendavatele eraldistele vastavate summade puhul on eelarvelise kulukohustuse aasta 2019. Riiklikele programmidele 2019. aastaks ette nähtud täiendavatele eraldistele vastavate summade puhul on eelarvelise kulukohustuse aasta 2020. “
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        ELT C , , lk .
               
               
                  
                     (2)
                  
                        ELT C , , lk . 
               
               
                  
                     (3)
                  
                  
                        ELT L 57 lk 317 ja ELT L 67 lk 318.